bat mitzva
Store norske leksikon,Religion og filosofi,Religioner og livssyn,Jødedom
Bat mitzva er betegnelsen på en jødisk jente som har fylt 12 år, og som dermed regnes som voksen i religiøs sammenheng. Det betyr at hun fra nå av er ansvarlig for å overholde de religiøse forpliktelsene (mitzvot) som er pålagt jenter og kvinner. Bat mitzva brukes også som navn på seremonien og festen som holdes i forbindelse med denne anledningen.
I tradisjonell og ortodoks jødedom deltar ikke kvinner aktivt i gjennomføringen av gudstjenesten, og denne dagen har tradisjonelt ikke hatt samme betydning som guttenes bar mitzva. Jenters myndighetsdag ble derfor tidligere ikke feiret med noe spesielt ritual eller stor fest. Slik er det fremdeles i enkelte menigheter. Praksis i dag Fra slutten av 1800-tallet ble det vanlig i Vesten å holde en markering i synagogens menighetshus eller i hjemmet, vanligvis første sabbat etter fødselsdagen. I dag lar noen ortodokse menigheter jenta fremføre eller utlegge ukens tekst i forbindelse med selve gudstjenesten. Andre steder, blant annet i Det Mosaiske Trossamfund i Norge, skjer dette i forbindelse med sammenkomsten i menighetshuset etter gudstjenesten. I Norge og flere andre steder holdes det også en seremoni for menighetens jenter i 15-årsalderen. Før denne anledningen får de en grundig undervisning i jødiske tradisjoner og jødisk religiøs lov, halakha, med størst vekt på de religiøse pliktene som er pålagt kvinner. Denne seremonien kalles bat hajil. I de nyere retninger innen jødedom (konservativ, reform og rekonstruksjonistisk) kan også kvinner delta i gudstjenestens ritualer, og de feirer derfor også sin myndighetsdag i synagogen på lik linje med guttene. Les mer i Store norske leksikon Jødenes historie i Norge bar mitzva bat hayil jødedom ritual mitzva